2 Re ka tlhomamisega gore Satane ke mmaba yo o bosula yo o ikaeletseng go re tsietsa. (Tshen. 12:9) Dilo tsotlhe tse di bosula tse re tlotlileng ka tsone mo setlhogong se se fetileng di tswa kwa go ene mme o di diretse gore di re ntshe mo tseleng e e isang kwa botshelong jo bo sa khutleng. (Math. 7:13, 14) Se se itumedisang ke gore Modimo wa rona yo o molemo o re tlhagisa gore re se ka ra latela ‘matshwao a tsela’ a a timetsang a ga Satane. A jaanong re tlotleng ka dilo tse dingwe di le tharo tse di bosula tse Satane a ka re tlhotlheletsang ka tsone. Fa re ntse re sekaseka kafa Lefoko la Modimo le re thusang ka gone gore re tile go tsiediwa, re ka nna ra bona ka leitlho la mogopolo Jehofa a tsamaya ka fa morago ga rona a re supetsa tsela e e siameng, a re: “Tsela ke e. Tsamayang ka yone.” (Isa. 30:21) Go akanya ka ditlhagiso tse di utlwalang sentle tsa ga Jehofa go tla nonotsha boikaelelo jwa rona jwa go di reetsa.